Sophie Løhde (V), 2025-02-21:
Tak, formand, og tak for bemærkningerne til og modtagelsen af lovforslaget om en ny forsøgsordning med medicintilskud på baggrund af en forhandlet fortrolig pris.
Lad mig indledningsvis slå fast, at det medicinprissystem, vi har i dag, er velfungerende.
Vi har fri og transparent prissætning i Danmark.
Samtidig får man som patient altid tilbudt det billigste lægemiddel på apoteket.
Den kombination skaber god konkurrence og har også givet os som land nogle af Europas laveste priser på medicin uden patent.
Det har også gjort det attraktivt for lægemiddelleverandører at afsætte deres produkter på det danske marked, selv om vi kun er relativt få patienter qua vores lands størrelse.
Det er godt, og det system skal vi være stolte af og værne om.
Men prissystemet kan også give os nogle udfordringer, når det drejer sig om nye patenterede lægemidler, som der ikke er konkurrence på.
Det kan også give udfordringer, når nogle lægemidler skal tages i brug i praksissektoren, fordi de ellers købes ind på sygehusene med rabatter, som ofte er hemmelige.
Derfor er der behov for, synes vi, at prøve nogle nye løsninger af og finde et værktøj til at håndtere stigende udgifter til tilskudsmedicin.
Samtidig med det skal vi gøre det lettere at flytte behandlinger ud af sygehusene og tættere på borgerne af hensyn til patienterne, til virksomhederne og til samfundsøkonomien.
Med det afsæt blev regeringen med økonomiaftalen for 2025 enige med Danske Regioner om at indføre den her forsøgsordning om fortrolige priser i medicintilskudssystemet.
Derudover giver vi mulighed for, at sygehusrabatten kan følge med ud i praksissektoren, så regionerne bedre kan benytte kapaciteten hos de praktiserende speciallæger.
Med lovforslaget etablerer vi en ny forsøgsordning med medicintilskud på baggrund af en forhandlet fortrolig pris.
Det giver mulighed for, at patienter kan få tilskud til lægemidler, som ellers ikke ville blive tilskudsberettiget.
Det vil gavne patienterne.
Lovforslaget vil også gavne regionerne, som kan opnå en besparelse ved at forhandle en fortrolig pris, og de får bedre mulighed for, at patienterne kan blive behandlet i praksissektoren frem for at blive behandlet på sygehusene.
Det vil gavne virksomhederne, fordi de nu får en ny frivillig mulighed for at opnå tilskud til deres produkter med en fortrolig pris, som de har ønsket sig.
Vi bygger videre på det eksisterende pris- og tilskudssystem, fordi det overordnet set fungerer godt, også med hensyn til at sikre forudsigelighed for både patienter og virksomheder under forsøgsperioden.
Over de næste 3 år vil vi bruge den her forsøgsordning til at få nogle erfaringer med, hvordan vi kan give adgang til lægemidler med tilskud i en situation, hvor medicinudgifterne stiger, hvor vores life science-industri bringer nyskabende produkter på markedet, og hvor borgerne med rette stiller høje krav til det danske sundhedsvæsen.
De erfaringer, vi høster med forsøgsordningen, kan med andre ord give os viden om, hvordan rammerne om medicintilskudssystemet i fremtiden kan se ud.
Som en stærk life science-nation skal vi sikre, at rammerne for at få nye lægemidler ud til borgerne er optimale og tidssvarende, og jeg er derfor glad for de mange konstruktive input, som der er kommet i forbindelse med høringen af det her lovforslag, både fra vores life science-industri og patientforeninger, men også fra mange flere.
Hele vejen rundt
har der været vist stor velvilje til at finde en model, som alle aktører kan se sig selv i, og det har også været med til at sikre, at vi nu har fået sat rammerne for forsøgsordningen bedst muligt, så vi får prøvet de nye løsninger af.
Jeg er også glad for den brede opbakning til at bringe erfaringerne i spil, når forsøgsordningen skal evalueres.
Vi er landet på en model, hvor priserne holdes fuldt fortrolige.
På den måde sikrer vi, at virksomhederne rent faktisk vil byde ind med gode priser.
Derfor foreslås der også med lovforslaget, at rabatten betales af virksomhederne til regionerne.
Samtidig har det også været afgørende for regeringen, at vi sikrer, at borgerne stadig tilbydes det lægemiddel på apoteket, der er billigst for dem, nøjagtig som det foregår på apotekerne i dag.
Endelig er lovforslaget indrettet sådan, at der holdes fast i konkurrencen på lægemiddelmarkedet.
På den måde sikres det, at medicinprissystemet forbliver lige så effektivt, som det er i dag.
Med lovforslaget om forsøgsordningen tager vi altså nu et nyt skridt for at sikre patienterne de bedste muligheder for at få gavn af den medicin, der findes, og den, der udvikles.
Jeg håber, at lovforslaget vil få en god udvalgsbehandling, og jeg besvarer naturligvis også de helt berettigede spørgsmål, som udvalget måtte have undervejs, i forhold til at der også er dele af det, som jeg er fuldstændig medgiver også er lidt teknisk kompliceret stof på en række områder, ligesom ministeriet og jeg naturligvis også stiller os til rådighed i forhold til en teknisk gennemgang som rejst og ønsket af et par ordførere her i salen i dag.
Tak, formand.